છોકરો અને છોકરી સારા દોસ્ત હોઇ જ શકે. ભગવાન કૃષ્ણ અને દ્રૌપદીની દોસ્તી વિશે બધા જાણે છે. આપણી કમનસીબી એ છે કે આપણો સમાજ પણ છોકરા અને છોકરીની દોસ્તીને સારી નજરથી જોઇ શકતો નથી. મોઢામોઢ કહેવાની હિંમત તો કોઇની હોતી નથી પણ પાછળથી ઘણું બધું બોલાતું હોય છે. છોકરો અને છોકરી બાઇક કે કારમાં જતાં હોય ત્યારે બહુ ઓછા લોકો એવું વિચારે છે કે બંને બહુ સારા મિત્રો હશે. વિચારો વિકૃત હોય તો કંઇ જ પવિત્ર લાગતું નથી. દોસ્તીના ગ્રેટ કિસ્સાઓની વાત નીકળતી હોય ત્યારે પણ છોકરા અને છોકરીની દોસ્તીના કિસ્સા ચર્ચાતા નથી. છોકરા અને છોકરી વચ્ચે સારું બનતું હોય ત્યારે પણ તેને ઘણા લોકો પ્લેટોનિક લવનું નામ આપી દે છે, દોસ્તીને દોસ્તી જ રહેવા દો કારણ કે દોસ્તી દરેક સંબંધોને અતિક્રમીને જિવાતી હોય છે. દોસ્તી દિલથી જિવાતો સંબંધ છે એટલે જ એને દિલની નજરથી જ જોવો જોઇએ. હેપી ફ્રેન્ડશિપ ડે.